b"\n_START_ARTICLE_\nRibot\n_START_PARAGRAPH_\nUn ribot (tamb\xc3\xa9 conegut com a plana al Pa\xc3\xads Valenci\xc3\xa0 i les Illes) \xc3\xa9s una eina de fuster que serveix per a rebaixar, adre\xc3\xa7ar, allisar, etc., les peces de fusta. _NEWLINE_Hi ha ribots de formes i dimensions diferents, coneguts amb noms diferenciats propis, segons el treball concret al qual s\xc3\xb3n destinats. _NEWLINE_Est\xc3\xa0 formada per una pe\xc3\xa7a de fusta amb forma prism\xc3\xa0tica que \xc3\xa9s travessada de dalt a baix i obliquament per una fulla acabada per sota en un tall molt esmolat. El ribot com\xc3\xba o ordinari sol consistir en un bloc prism\xc3\xa0tic de fusta, anomenat caixa, a l'interior del qual \xc3\xa9s fixada, obliquament al pla de la base del bloc, una fulla d'acer, de tall generalment recte, que sobresurt una longitud regulable de la cara inferior de la caixa i t\xc3\xa9 al davant, segons el sentit de treball, una obertura per la qual surten els encenalls aixecats de la fusta en treballar-la. La fulla est\xc3\xa0 fixada per una altra pe\xc3\xa7a de fusta, anomenada tasc\xc3\xb3 que la bloqueja dins del seu encaix._NEWLINE_Hi ha dos tipus de ribot: el de desbastar i el de polir. Aquest darrer t\xc3\xa9 una fulla anomenada contraferro o contrafulla per evitar el ribot es clavi. _NEWLINE_S\xc3\xb3n ribots eines com el bossell, el boet, el cadell, el ciment, la copada, el galzador, la garlopa, el garlop\xc3\xad, el guilleume i el rebaixador. Totes pertanyents a la categoria d'eines de fulla guiada._NEWLINE_S'usa per a rebaixar la fusta passant-se repetidament damunt la superf\xc3\xadcie en sentit paral\xc2\xb7lel al pla a rebaixar._NEWLINE_Hi ha ribots d'estructura met\xc3\xa0l\xc2\xb7lica, on el bloc de fusta est\xc3\xa0 substitu\xc3\xaft per un bastidor de ferro colat (mecanitzat adequadament). Els sistemes de subjecci\xc3\xb3 i regulaci\xc3\xb3 de la fulla s\xc3\xb3n m\xc3\xa9s sofisticats.\n_START_SECTION_\nEtimologia\n_START_PARAGRAPH_\nEl terme ribot es documenta en occit\xc3\xa0 l'any 1360. La refer\xc3\xa8ncia catalana m\xc3\xa9s antiga \xc3\xa9s de 1432.\n_START_SECTION_\nHist\xc3\xb2ria\n_START_PARAGRAPH_\nEls ribots ja eren usats pels romans. Se'n varen trobar exemples en les ru\xc3\xafnes de Pompeia (segle I dC).\n_START_SECTION_\nAcci\xc3\xb3 de ribotar\n_START_PARAGRAPH_\nEn la tradici\xc3\xb3 occidental el ribot talla quan s'allunya del cos del fuster, que estira els bra\xc3\xa7os en l'acci\xc3\xb3._NEWLINE_Al Jap\xc3\xb3 i en alguns pa\xc3\xafsos orientals els ribots tallen quan l'operari els aproxima cap al cos, encongint els bra\xc3\xa7os._NEWLINE_Sempre que \xc3\xa9s possible la pe\xc3\xa7a a ribotar se situa horitzontalment. I, sense excepcions, cal subjectar-la de forma segura. (En molts casos n'hi ha prou amb disposar-la contra un topall). _NEWLINE_\xc3\x89s gaireb\xc3\xa9 imprescindible ribotar a favor del fil de la fusta. Ribotar a contrafil provoca la formaci\xc3\xb3 d'estelles. En cas necessari cal emprar els ribots de contrafil, que tamb\xc3\xa9 s\xc3\xb3n adequats per a ribotar la testa de les peces._NEWLINE_Els residus provocats per l'acci\xc3\xb3 de ribotar s'anomenen flocs, encenalls o safatans (en comarques de Lleida i Tarragona), i sovint adopten la forma de petits trossos de cinta cargolats."